《赠麦前军升任山东盐运同诗》
明代·湛若水

吾欲观太山，苍苍天际头。吾欲望东海，浩浩连天流。

鸡鸣日观望，日动海光浮。照见负盐子，嗟嗟齐相谋。

利国日以始，强兵日以起。利害互纷拿，无乃盻于此。

选君二盐运，以君能守已。畴昔倅临吉，止饮清江水。

以此二盐运，寸心群职尽。子行愈峻洁，性有无穷分。

君看贪墨徒，乡评如秽粪。太山千仞崖，可以振尘衣。

东海万里流，可濯足底泥。我若遂东游，与子一共之。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。